钦定古今图书集成/方舆汇编/职方典/第1145卷 > 《汉津赋》汉·蔡邕
## 钦定古今图书集成/方舆汇编/职方典/第1145卷 > 《汉津赋》汉·蔡邕

“夫何大川之浩浩兮，洪流淼以元清。配名位乎天汉
兮，披厚土而载形。”发源自乎嶓冢兮，引漾澧而东征。
纳阳谷之所吐兮，兼汉沔之殊名。总畎浍之群液兮，
演西土之阴精。迤万山以左回兮，旋襄阳而南萦。切
大别之东山兮，与江湘乎通灵。嘉清源之体势兮，澹
澶湲以安流。鳞甲育其万类兮，蛟龙集以嬉游。明珠
胎于灵蚌兮，夜光潜乎元洲。杂神宝其充盈兮，岂鱼
鳖之足收。于是游目骋观，南援三州，北集京都。上控
陇坻，下接江湖。导财运货，贸迁有无。既乃风焱萧瑟，
勃焉并兴。阳侯沛以奔骛，洪涛涌而沸腾。愿乘流以
上下，穷沧浪乎三澨。观朝宗之形兆，看洞庭之交会。